## Odluka o utvrđivanju visine naknade izborne promidžbe za izbor članova predstavničkih tijela jedinica lokalne samouprave odnosno jedinica lokalne uprave i samouprave

### NN 34/1997 (2.4.1997.), Odluka o utvrđivanju visine naknade izborne promidžbe za izbor članova predstavničkih tijela jedinica lokalne samouprave odnosno jedinica lokalne uprave i samouprave

# VLADA REPUBLIKE HRVATSKE

Na temelju članka 22. stavka 3. Zakona o izboru članova predstavničkih
tijela jedinica lokalne samouprave i uprave ("Narodne novine", br. 90/92,
69/95 i 59/96), Vlada Republike Hrvatske je na sjednici održanoj 27. ožujka
1997. godine donijela

## **ODLUKU**

### **O UTVRĐIVANJU VISINE NAKNADE IZBORNE PROMIDŽBE ZA IZBOR ČLANOVA PREDSTAVNIČKIH TIJELA JEDINICA LOKALNE SAMOUPRAVE ODNOSNO JEDINICA LOKALNE UPRAVE I SAMOUPRAVE**

I.

Kandidati za članove županijske skupštine i članove Skupštine Grada
Zagreba, koji se biraju pojedinačnim izborom u izbornoj jedinici, a koji
na izborima dobiju najmanje 10% glasova, imaju pravo na naknadu troškova
izborne promidžbe u iznosu od 3.000,00 kuna.

Politička stranka čija kandidatska lista na izborima za županijsku skupštinu
i izborima za Skupštinu Grada Zagreba dobije najmanje 5% glasova, dvije
političke stranke čija zajednička ili koalicijska lista na izborima za
županijsku skupštinu i izborima za Skupštinu Grada Zagreba dobije najmanje
8% glasova, te tri i više političkih stranaka čija zajednička ili koalicijska
lista na izborima za županijsku skupštinu i izborima za Skupštinu Grada
Zagreba, dobije najmanje 11% glasova, imaju pravo na naknadu troškova izborne
promidžbe u iznosu od 30.000,00 kuna.

II.

Kandidati za članove gradskih vijeća koji se biraju pojedinačnim izborom
u izbornoj jedinici, koji na izborima dobiju najmanje 10% glasova, imaju
pravo na naknadu troškova izborne promidžbe u iznosu od 2.000,00 kuna.

Politička stranka čija kandidatska lista na izborima za gradsko vijeće
dobije najmanje 5% glasova, dvije političke stranke čija zajednička ili
koalicijska lista na izborima za gradsko vijeće dobije najmanje 8% glasova,
te tri i više političkih stranaka čija zajednička ili koalicijska lista
na izborima za gradsko vijeće dobije najmanje 11% glasova, imaju pravo
na naknadu troškova izborne promidžbe u iznosu od 20.000,00 kuna.

III.

Kandidati za članove gradskih vijeća grada do 10.000 stanovnika, koji
se biraju pojedinačnim izborom u izbornoj jedinici, koji na izborima dobiju
najmanje 10% glasova, imaju pravo na naknadu troškova izborne promidžbe
u iznosu od 1.500,00 kuna.

Politička stranka čija kandidatska lista na izborima za gradsko vijeće
grada do 10.000 stanovnika, dobije najmanje 5% glasova, dvije političke
stranke čija zajednička ili koalicijska lista na izborima za gradsko vijeće
dobije najmanje 8% glasova, te tri i više političkih stranaka, čija zajednička
ili koalicijska lista na izborima za gradsko vijeće dobije najmanje 11%
glasova, imaju pravo na naknadu troškova izborne promidžbe u iznosu od
15.000,00 kuna.

IV.

Kandidati za članove općinskih vijeća, koji se biraju pojedinačnim izborom
u izbornoj jedinici, koji na izborima dobiju najmanje 10% glasova, imaju
pravo na naknadu troškova izborne promidžbe u iznosu od 1.500,00 kuna.

Politička stranka čija kandidatska lista na izborima za općinsko vijeće
dobije najmanje 5% glasova, dvije političke stranke čija zajednička ili
koalicijska lista na izborima za općinsko vijeće dobije najmanje 8% glasova,
te tri i više političkih stranaka čija zajednička ili koalicijska lista
na izborima za općinsko vijeće dobije najmanje 11% glasova, imaju pravo
na naknadu troškova izborne promidžbe od 15.000,00 kuna.

V.

Pravo na naknadu troškova promidžbe iz točke I., II., III. i IV. ove
Odluke ostvaruju kandidati odnosno političke stranke, nakon što mjerodavno
izborno povjerenstvo jedinice lokalne samouprave, odnosno jedinice lokalne
uprave i samouprave objavi rezultate izbora.

VI.

Ova Odluka stupa na snagu danom objave u "Narodnim novinama".

Klasa: 015-01/97-02/06
Urbroj: 5030109-97-2
Zagreb, 27. ožujka 1997.

Predsjednik
**mr. Zlatko Mateša,** v. r.

Odluka, NN 34/1997-503